
Liisa - Ly Pakosta                                                                                                                             .11.2026         
Justiits- ja digiminister                                                                                                             



Kirjalik küsimus kaugkütte piirhindade kujunemise kohta


Austatud justiits – ja digiminister            


Pöördun nende küsimustega Teie kui justiits- ja digiministri poole, sest Teie juhitava ministeeriumi valitsemisalas tegutsev Konkurentsiamet kooskõlastab kaugkütte soojuse piirhinnad ning kontrollib hinnakujunduse vastavust seadusele. Seetõttu on kaugkütte hinnakomponentide, hinna põhjendatuse hindamise aluste ja vastavate andmete avalik kättesaadavus otseselt seotud Konkurentsiameti ülesannetega. 

Kaugküte soojendab Eestis enam kui kahte kolmandikku eluruumidest ning riigis on registreeritud ligi 200 kaugküttepiirkonda. Avalikkusel ja Eesti tarbijatel peaks olema võimalik saada soojatootmise tehnilistest ja majanduslikest näitajatest terviklik ülevaadet. Kahjuks on soojussektori analüüsides ja avalikes aruteludes korduvalt osutatud, et soojuse hinna kujunemine on tarbijatele läbipaistmatu ning kehtiv regulatsioon loeb võrgu „tõhusaks“ üksnes taastuvenergia osakaalu põhjal, jättes soojuse tegeliku hinna ja trassikadusid puudutava info avalikkuse eest varjatuks. 

Seoses eeltooduga palun vastake Riigikogu kodu- ja töökorra seaduse § 147 alusel järgmistele küsimustele ja kirjeldage, kuidas tagatakse Teie valitsemisalas, et tarbijatel oleks võimalik saada soojuse hinna kujunemisest ja selle põhjendatusest arusaadav, ajakohane ning piirkonniti võrreldav ülevaade:
1. Kas Eestis on olemas ajakohane andmebaas või register, mis sisaldaks ülevaadet kõigist kaugküttevõrkudest ja neis kasutatavatest peamistest kütuseliikidest ehk baaskütustest? Kui selline register on olemas, siis kus?
1. Kust leiavad avalikkus ja tarbijad koondatud ning üksikasjaliku ülevaate kõigi võrgupiirkondade kehtivatest soojuse piirhindadest, nende komponentidest ja kujunemisalustest?
1. Millises avalikus andmekogus või aruandluses jälgitakse ja avalikustatakse kaugküttevõrkude tegelikke soojuskadusid protsentides ning katlamajade tegelikke kasutegureid?
1. Kust leiab ametliku ja ajakohase nimekirja võrkudest, mis on tunnistatud „tõhusaks kaugküttesüsteemiks“ ning milliste avalike andmete alusel kontrollitakse nende vastavust tõhususe kriteeriumidele?
1. Kui nimetatud andmed pole praegu koondatult avalikud, siis millal ja milliste meetmetega on plaanis tagada soojussektori näitajate läbipaistvus tarbijatele ja avalikkusele?

Palun lisada vastustele viited asjakohastele avalikele andmekogudele ja aruannetele.


Lugupidamisega

(allkirjastatud digitaalselt)

Züleyxa Izmailova
Riigikogu liige

